Tuleb ainult loota, et varsti ehitustööd jätkuvad. Selleks aastaks on palju plaane ja unistusi, eks näis mida täita jaksame. Aga mis seal salata, praegust seisu hoovi peal seirates käib ikka mitu korda peast läbi "milleks see kõik". Mõnikord, kui oled järjekordselt autoga mudasse kinni jäänud, lapsi süles  ja seljas kohale tassinud, avastanud hiirte poolt läbi näritud diivanikatte või jukerdanud näpitsatega priimuse kallal, et see ometi soojaks läheks ja saaks perele kaasavõetud sööki soojendada… siis mõtlen küll, et mis meil ometi sees on, mis sunnib ikka ja jälle selliste asjadega tegelema.